Ipolytarnóci Ősmaradványok természetvédelmi terület és bemutatóhely
Budapesttől 140 km-re található kontinensünk egyik legösszetettebb és látványosan kiépített ősmaradvány-lelőhelye.
Az 1944-ben védetté nyilvánított világhírű természetvédelmi terület földtani örökségünk gyöngyszeme, egy 17 millió évvel ezelőtti vulkáni katasztrófa által elpusztított ősvilág páratlan gazdagságú lelőhelye. A terület legfontosabb ősmaradványai a cápafogak, kövesedett fák, levéllenyomatok és az ősállati lábnyomok. Kiemelkedő természeti értéke miatt 1995-ben Európa Diplomával tüntették ki, 2000-ben pedig felvették az UNESCO Világörökségi Várományos Helyszínek Jegyzékébe.
A terület az ökoturizmus fellegvára, a határon átnyúló Novohrad-Nógrád UNESCO Globális Geopark beléptető kapuja. Honlapját érdemes felkeresni, geoturisztikai kínálatának és tanösvényeinek széles választéka nemzetközi színvonalú. A naprakész információk mellett tudományos leírások, forrásmunkák is megtalálhatók rajta.
A terület a térség természeti látványosságait is propagálja. Egész napos program lehetőségeket nyújt a családos kirándulók számára, szakmai csoportoknak pedig speciális, tematikus vezetéseket is tart az "Ősvilági Pompeji" Miocén Parkjában.
A Geológiai tanösvény vezetett túrái 9.30-tól óránként indulnak, erre időponthoz kötött jegyet kell vásárolni.
2026 márciusa és november között keddtől vasárnapig és ünnepnapi hétfőkön, 9:00-16:00 óra között tart nyitva a terület. Az utolsó túra 15:30-kor indul a Geológiai tanösvényen. A nem temperált Geológiai tanösvényi épületekben a hideg és páralecsapódás veszélye miatt a vetítések még előreláthatólag tavasz végéig szünetelnek.
Az Ipolytarnóci Ősmaradványok Természetvédelmi Terület a tavaszi szünetben (2026. április 3-12.) mindennap 9.00-16.00 közt nyitva tart. A Geológiai tanösvényre az utolsó vezetett túra 15:30-kor indul.